

***Изх. № 134/17.03.2025 г.***

**ДО**

**Г-Н КРАСИМИР ВЪЛЧЕВ,**

**МИНИСТЪР НА ОБРАЗОВАНИЕТО И НАУКАТА**

**ОТНОСНО**: Подкрепа за реформите във висшето образование, оповестени в медийното пространство от министъра на образованието и науката г-н Красимир Вълчев

**УВАЖАЕМИ ГОСПОДИН МИНИСТЪР,**

Асоциацията на индустриалния капитал в България (АИКБ) изразява своята категорична подкрепа за предложените от Вас реформи в сферата на образованието и науката, насочени към модернизиране и адаптиране на образователната система към съвременните потребности на икономиката.

АИКБ години наред поставя акцент върху необходимостта от прецизиране на план-приема, повишаване на качеството на обучението, задържане на специалистите в страната и насърчаване на подготовката на кадри в дефицитни специалности. АИКБ многократно е посочвала необходимостта от по-тясна връзка между системата на висшето образование и пазара на труда. Подкрепата ни за реформи е видна и в одобрените от нас приоритети, насочени към ориентирането на висшето образование към реалните нужди на бизнеса, което предполага прецизиране на план-приема, подобряване на механизмите за финансиране на университетите и стимулиране на обучението в дефицитни специалности. В този контекст подкрепяме предложените от Вас реформи, които поставят фокус върху стратегически важни направления като математиката, инженерните и педагогическите науки, както и разширяването на възможностите за практически ориентирано образование.

Подкрепяме напълно и приемаме като особено важна стъпка въвеждането на матурата по математика като критерий за прием в направленията „Икономика“ и „Администрация и управление“. Считаме, че тази промяна е правилна и **предвид нарастващата необходимост от аналитични умения в икономическите и управленските професии, предлагаме по-амбициозен подход:**

* **За академичната 2025/26 година**: 50% от студентите да бъдат приемани с матура по математика;
* **За академичната 2026/27 година**: този процент да се увеличи на 80%.

Мотивите ни за това са, че нашите членове - българските работодатели, все повече се нуждаят от служители със способност за анализ, обработка на данни и работа с количествени модели. Всички знаем, че икономическите и управленски направления са предпочитани от кандидат-студентите заради лесния вход и по-малкото натоварване. Но това, наред с най-големия брой обучаващи се по тези направления, води и до по-некачествени резултати. По-високият дял на студентите, приети с матура по математика, ще повиши качеството на образованието, ще стимулира учениците да инвестират повече усилия в тази ключова дисциплина и ще гарантира, че бъдещите икономисти и мениджъри ще разполагат с необходимите компетенции.

Освен тази мярка изразяваме подкрепа и за останалите предложени от Вас реформи, които се вписват в приоритетите на АИКБ, тъй като те са насочени към повишаване на качеството на висшето образование, по-тясна връзка с пазара на труда и осигуряване на повече възможности за младите специалисти.

Считаме, че мерките за стимулиране на обучението в приоритетни специалности, насърчаването на практически ориентирано обучение и насърчаване сключването на договори между студенти и работодатели, особено в областта на медицината, където България изпитва остър недостиг на специалисти, е крайно наложително и има потенциала да даде трайни положителни резултати.

Усилията за създаване на по-прецизна система за финансиране на университетите и по-доброто планиране на приема според нуждите на икономиката са в синхрон с дългосрочните приоритети на АИКБ и ще гарантират подготовката на висококвалифицирани кадри, които да допринесат за развитието на страната.

Изразяваме готовността си за сътрудничество с Министерството на образованието и науката в процеса на реализиране на тези реформи, с цел изграждане на устойчива и конкурентоспособна икономика, основана на знанието и иновациите.

**С УВАЖЕНИЕ,**

**ВАСИЛ ВЕЛЕВ,**

**ПРЕДСЕДАТЕЛ НА УС НА АСОЦИАЦИЯ НА ИНДУСТРИАЛНИЯ КАПИТАЛ В БЪЛГАРИЯ**